Començaran les obres de l'aparcament de l'Hospital de Reus
Les obres de la zona blava de l'Hospital Sant Joan de Reus començaran al setembre
L'import de construcció del nou aparcament és de 330.880 euros i el pàrquing tindrà un total de 297 places
dilluns, 5 d’agost 2019 - 11:24h
L'estat actual del pàrquing de l'Hospital Sant Joan de Reus | TarragonaDigital.cat
L'empresa municipal Reus Mobilitat i Serveis S.A. ha adjudicat les obres de construcció del nou aparcament de zona blava de l'Hospital Sant Joan de Reus a l'empresa Tecnofirmes per un import de 330.880 euros. El nou aparcament tindrà 297 places, i una tarifa reduïda de 50 cèntims l’hora, amb un màxim de 2 euros per dia natural.
Les obres tindran una durada de quatre mesos
El nou projecte d'obres adjudicat contempla l'obra civil d'adequació del solar, les instal·lacions necessàries i la maquinària per al cobrament de zona blava. El contracte contempla que les obres tinguin un termini d'execució de quatre mesos i la previsió de l'empresa constructora és iniciar les obres el mes de setembre d'aquest mateix any.
El solar on estarà situat l'aparcament s'ubica entre les avingudes del Doctor Josep Laporte i la de la Universitat, just davant de la façana principal de l'equipament hospitalari i té un total de 8.200 metres quadrats. Actualment, en aquest terreny ja hi aparquen vehicles sense cap mena de regulació, enllumenat ni senyalització, generant així, problemes de circulació i sensació d'inseguretat.
La construcció d'aquesta àrea d'aparcament forma part de l'acord entre l'Ajuntament i l'empresa concessionària dels pàrquings de l'Hospital Sant Joan i de l'Edifici Tecnoparc per resoldre els problemes d'aparcament al voltant del centre sanitari.
Imatge del plànol de la futura àrea d'aparcament de zona blava de l'Hospital Sant Joan de Reus | cedida
Els aparcaments de l'Hospital i del Tecnoparc ja formen part de la xarxa municipal de pàrquings
Els aparcaments de l'Hospital Sant Joan i de l'Edifici Tecnoparc s'han incorporat, aquest mes de juliol, a la xarxa municipal de pàrquings que gestiona l'empresa Reus Mobilitat i Serveis S.A., amb l'equiparació de tarifes a les de la resta d'equipaments de la xarxa.
La tarifa de rotació que s’aplica al pàrquing de l'Hospital és la mateixa que a la resta d’aparcaments subterranis de la xarxa municipal: la primera i la segona hora d’estacionament tenen una tarifa d’1,85 euros; i la tercera de 0,30 euros; mentre que la tarifa màxima de 24 hores és de 4 euros.
Pel que fa a la tarifa de l'aparcament de l'edifici del Tecnoparc és d’1,85 euros la primera hora; de 0,15 euros la segona hora; i d’un màxim de 2 euros les 24 hores. En aquest cas, també es crea un nou abonament de 12 hores al dia per 25 euros i un de 24 hores per 45 euros al mes.
Hospital Sant Joan de Reus mobilitat obres